Debati mbi angazhimin amerikan në Irak
Analistët thonë se mund të jetë e vështirë për administratën e Presidentit Obama që të mbajë numër të vogël trupash në Irak.
Ndërkohë që Shtetet e Bashkuara po dislokojnë qindra ushtarë për t'u marrë me krizën e Irakut, administrata e Presidentit Obama po përballet me pyetje të vështira mbi anagazhimin amerikan atje përfshirë pyetjen nëse ky është fillimi i një riangazhimi të plotë amerikan në këtë vend të Lindjes së Mesme. Duke marrë parasysh konsolidimin e kontrollit të kryengritësve suni në shumë qytete, janë ngritur pyetje nëse dislokimi i gati 300 këshilltarëve ushtarakë amerikanë mund të jetë i pamjaftueshëm dhe i vonuar. Presidenti Obama dërgoi Sekretarin e Shtetit John Kerry në Irak këtë javë për të nxitur unitetin e udhëheqësve politikë irakianë kundër kryengritësve islamikë dhe gjetjen e një zgjidhje për krizën në Irak. Trupat amerikane po dërgohen në Irak për të ndihmuar qeverinë irakiane në shuarjen e kryengritjes. Josh Earnest është zëdhënës i Shtëpisë së Bardhë. Përveç këshilltarëve ushtarakë, presidenti Obama ka urdhëruar dërgimin e deri në 275 ushtarëve për të mbrojtur ambasadën e Shteteve të Bashkuara dhe interesa të tjera amerikane në Irak. Puna e këshilltarëve amerikanë është vlerësimi i aftësive të ushtrisë irakiane e cila është goditur nga braktisjet dhe morali i dobët. Mund të jetë e vështirë për administratën e Presidentit Obama që të mbajë numër të vogël trupash në Irak, thotë Julian Zelizer, profesor i historisë politike në unversitetin Princeton. Profesori Zelizer thotë se konfliktet e kaluara, si ato në Vietnam dhe Kore, kanë treguar se si dislokimi i grupeve të vogla mund të bëhet shkas për operacione më të mëdha. Në Irak, ku situata është duke u përkeqësuar dhe ku Shtetet e Bashkuara tashmë kanë investuar shumë, sfida për të kufizuar angazhimin atje ndoshta është edhe më e madhe.